Auf des aufi haum si owa de protestantischn Lenda im Noadn, de untam Corpus Evangelicorum oaginisiad woan, aigschoit und gsogt, das so wos geng sRecht is und falaungt das eanare Glaumsbriade in Soizbuag so wias im Westfelischn Fridn festglegt woan is, des Reacht zan Auswaundan inahoib fu ana 3jaring Frist haum. Do dageng hod si da Eazbischof neama wean kina und hod am 31dn Oktoba 1731 a Emigrazionsedikt ausgem, das ole Evangelischn aus Soizbuag ausroasn deafn, oladings inahoib fu drai Monad und ned drai Joa. Ea hod behaupt das des koane noamaln Aundasglaibing san, de si auf de Recht fum Westfelischn Fridn beruafn kinan, sondan Rebeln und Aufriara und so hods in da Realidet aso ausgschaud, das sogoa de faschbrochane Frist, in deas eanane Haisa und Hef fakaufn kinan und ois zan emigrian foaberaitn kinan, ignoariad woan is und fü evangelische Soizbuaga han oafoch fahoft und ausn Laund ausi gschmissn woan. Wia des im Auslaund bekaunt woan is, hod si da braissische Kini aigschoit und fia de Fafoigdn Boatai eagrifn. Am 2. Februa 1732 hod a des „Preußisches Einladungspatent“ ausgem und gsogt, das ole efangelischn Soizbuage in sei Laund kema kinan.